O‘ZBEKISTON RESPUBLIKASIDA AVTOMOTOTRANSPORT VOSITALARI HAYDOVChILARINI TAYYORLASh VA QAYTA TAYYORLASh BILAN ShUG‘ULLANUVChI ta’lim muassasalarini BITIRGAN HAYDOVChILIKKA NOMZODLARGA BERILADIGAN YAGONA NAMUNADAGI GUVOHNOMANI BERISh TARTIBI TO‘G‘RISID

O‘zbekiston Respublikasi Vazirlar Mahkamasining 2006-yil 2-avgustdagi “O‘zbekiston Respublikasi avtomototransport vositalarini va shahar elektr transporti vositalarini boshqarish huquqini berish, haydovchilarni tayyorlash va qayta tayyorlash tartibini takomillashtirish choralari to‘g‘risida”gi 156-son qarorini bajarish maqsadida, qaror qilamiz:
 1. “O‘zbekiston Respublikasida avtomototransport vositalari haydovchilarini tayyorlash va qayta tayyorlash bilan shug‘ullanuvchi ta’lim muassasalarini bitirgan haydovchilikka nomzodlarga beriladigan yagona namunadagi guvohnomani berish tartibi to‘g‘risida”gi nizom ilovaga muvofiq tasdiqlansin.
 2. Yagona namunadagi guvohnomalar O‘zbekiston avtomobil transporti agentligining “Avtomobil transporti xodimlarini malakasini oshirish va qayta tayyorlash instituti” DKni buyurtmasiga asosan, “Davlat belgisi” birlashmasining Toshkent shahar bosma fabrikasida, bosma usulda tayyorlansin.
 3. Ushbu qaror O‘zbekiston Respublikasi Adliya vazirligidan davlat ro‘yxatidan o‘tkazilgan kunidan 10 kun o‘tgandan keyin amalga kiritilsin.
 Mazkur Nizom O‘zbekiston Respublikasida avtomototransport vositalari haydovchilarini tayyorlash va qayta tayyorlash bilan shug‘ullanuvchi ta’lim muassasalarini bitirgan haydovchilikka nomzodlarga yagona namunadagi guvohnoma berish tartibini belgilaydi.
 1. O‘zbekiston Respublikasida avtomototransport vositalari va shahar elektr transporti vositalarini haydovchilarini tayyorlash va qayta tayyorlash O‘zbekiston Respublikasi Vazirlar Mahkamasining 2018-yil 31-maydagi 408-son qarori bilan tasdiqlangan “Avtomototransport vositalari va shahar elektr transporti vositalari haydovchilarini tayyorlash, qayta tayyorlash va ularning malakasini oshirish tartibi to‘g‘risida”gi nizomga muvofiq amalga oshiriladi.
 2. Haydovchilikka nomzodlarni tayyorlash va qayta tayyorlash bilan shug‘ullanadigan ta’lim muassasalarining (keyingi o‘rinlarda matnda — ta’lim muassasasi) imtihon va sinovlaridan muvaffaqiyatli o‘tgan nomzodlarga o‘qishni bitirganliklari haqida yagona namunadagi guvohnoma beriladi (mazkur Nizomning 1-ilovasi).
 3. Guvohnoma ta’lim muassasasida tashkil etiladigan komissiya bayonnomasiga asosan beriladi.
 Komissiya ta’lim muassasasi rahbarining buyrug‘iga asosan, rais va ikki kishidan iborat tarkibda tuziladi. Qo‘shimcha ravishda komissiya a’zolari tarkibiga muhandis-o‘qituvchilar, ishlab chiqarish ustalari, agar haydovchilar tashkilotlar uchun tayyorlanayotgan bo‘lsa, shu tashkilotning vakili ham kiritilishi mumkin.
 4. Imtihonlar natijasi haqida imtihon komissiyasi raisi va a’zolari tomonidan bayonnoma to‘ldiriladi, so‘ngra ta’lim muassasasi rahbari tomonidan imzolanadi. 
 5. Guvohnoma blankalari O‘zbekiston Respublikasi Transport vazirligining (keyingi o‘rinlarda matnda — vazirlik) Avtomobil transporti xodimlarini malakasini oshirish va qayta tayyorlash instituti (keyingi o‘rinlarda matnda — institut) buyurtmasi asosida tayyorlanadi. 
 6. Guvohnoma blankalari institutning taqsimotiga asosan, ta’lim muassasalarga “maxsus hududiy kod”lar asosida vazirlikning hududiy boshqarmalari tomonidan yetkazib beriladi (mazkur Nizomning 2-ilovasi). 
 7. Guvohnomalar ta’lim muassasasi buyurtmalariga asosan institut tomonidan ta’minlanadi. 
 Institut buyurtmasiga asosan guvohnomalar “Davlat belgisi” birlashmasining Toshkent shahar bosma fabrikasida bosma usulda tayyorlanadi. 
 8. Guvohnomaning tashqi ko‘rinishida O‘zbekiston Respublikasining Davlat gerbi ifodalanadi, ichki ko‘rinishida esa, guvohnomaning hududiy kodi, seriyasi va ro‘yxat raqami, ta’lim muassasasining nomi, nomzodning familiyasi, ismi, otasining ismi, o‘qish muddati, o‘quv dasturining nomi, imtihon topshirgan fanlarning nomi, imtihon natijasiga ko‘ra olgan bahosi hamda berilgan haydovchilik guvohnomasining seriyasi va ro‘yxat raqami yoziladi.
 9. Guvohnomalarni kirim va chiqimlari ta’lim muassasasining hisobot daftarlarida qayd qilib boriladi.
 10. Guvohnoma blankalari qat’iy hisobot hujjatlari toifasiga kiritiladi va o‘rnatilgan tartibda saqlanadi.
 11. Guvohnomani to‘ldirish jarayonida tuzatishlar va o‘zgartirishlar kiritish qat’iyan man qilinadi.
 12. To‘ldirish jarayonida buzilgan guvohnomalarni qayta ishlatilmaslik uchun ularning kodi, seriyasi va ro‘yxat raqami qirqib olinib, ta’lim muassasasining maxsus komissiyasi tomonidan yoqish yo‘li bilan yo‘q qilinadi. Ta’lim muassasasining taftish komissiyasi bu haqda dalolatnoma tuzib, unga guvohnomaning qirqib olingan kodi, seriyasi va ro‘yxat raqami yopishtirib qo‘yiladi.
 13. Guvohnoma yo‘qolib qolgan hollarda haydovchilikka nomzod ta’lim muassasasi rahbari nomiga yozma ravishda ariza bilan murojaat qiladi. Nomzodning arizasi va imtihon komissiyasining bayonnomasiga asosan, ta’lim muassasasi tomonidan guvohnomaning dublikati beriladi. Bunda ta’lim muassasasining qayd daftariga “Dublikat” deb yozuv kiritiladi.